bódha me 'sya vácaso yaviṣṭhétyetanmáṃhiṣṭhasya prábhr̥tasya svadhāva íti bhū́yiṣṭhasya prábhr̥tasya svadhāva ítyetatpī́yati tvo ánu tvo gr̥ṇātī́ti pī́yatyeko 'nvéko gr̥ṇāti vandā́ruṣṭe tanváṃ vande agna íti vánditā te 'háṃ tanváṃ vande 'gna ítyetatsá bodhi sūrírmaghávā vásupate vásudāvan yuyodhyásmaddvéṣāṃsī́ti yáthaivā̀smāddvéṣāṃsi yuyā́devámetádāha dvā́bhyāmúpatiṣṭhate gāyatrya ca triṣṭúbhā ca tásyokto bándhuḥ